หนุนชาวบ้านตะโล๊ะ เลี้ยง"ชันโรง" สร้างอาชีพสร้างรายได้
สภาพแวดล้อมของบ้านตะโล๊ะ ม.5 ตำบลลิดล อำเภอเมืองยะลา เป็นหมู่บ้านที่ล้อมรอบด้วยเทือกเขาและป่าไม้ ที่อุดมสมบูรณ์ รวมถึงชาวบ้านมีการปลูกไม้ผลหลายชนิด  เหมาะที่จะเป็นแหล่งที่อยู่ของผึ้งป่าชันโรง ทำให้ชาวบ้านและเยาวชนของที่นี่หันมารวมกลุ่มเลี้ยงชันโรง หรือที่เรียกว่า “ผึ้งจิ๋ว” เพื่อการอนุรักษ์ ตลอดจนยังเป็นการสร้างอาชีพ  สร้างรายได้ให้กับผู้เลี้ยง มีรายได้เสริมตลอดทั้งปี จากการขายน้ำผึ้งชันโรง(นีแซกลูโละ) ที่มีราคาสูงและมีสรรพคุณมากมายที่นำไปใช้ในทางการแพทย์ ทั้งบรรเทาและรักษาอาการต่างๆ อาทิ แก้ไอ แก้หอบ รวมถึงยังใช้เป็นส่วนผสมในการทำเครื่องสำอางอีกด้วยสำหรับการเลี้ยงชันโรงลงทุนไม่มาก ทำกล่องลัง แล้วนำไปวางตามสวนผลไม้ ซึ่งเป็นแหล่งอาหารของผึ้งชันโรง ชันโรงก็จะไปหาอาหารเอง นอกจากนี้ ชันโรง ก็ยังช่วยสร้างระบบนิเวศ ผสมเกสร เพิ่มผลผลิตให้กับสวนผลไม้ด้วย นายซอลาฮุดดิน บือราเฮง บอกว่า ทางกลุ่มตำบลลิดล เริ่มต้นเลี้ยงชันโรงมา 2-3 ปีแล้ว ปัจจุบันมีสมาชิก 10 คน ไม่เฉพาะแต่เกษตรกรทั่วไป  ครู อาจารย์ ค้าขาย ก็เลี้ยงได้ ใช้เวลาว่างให้เป็นประโยชน์หารายได้เสริม จากเริ่มแรกเราสังเกตว่าในหมู่บ้านเรา จะมีชันโรงอยู่ เห็นว่าน่าจะทำประโยชน์ได้ ก็เกิดการเลี้ยงต่อยอดขึ้นมา โดยสมาชิกก็จะกระจายเลี้ยงตามบ้านของตนเอง มีการประชุมวางแผนการเลี้ยงต่างๆ ในเรื่องของการดูดน้ำหวาน เก็บตอนไหน ดูดตอนไหน  ปัจจุบันสมาชิกทั้งหมดจะมีรังชันโรง รวมประมาณ 60-70 รังส่วนรายได้นั้น ก็จะอยู่ที่รังของแต่ละคนว่ามีจำนวนมากน้อยแค่ไหน อยู่ที่ช่วงเวลาการดูด  รายได้กลุ่มจะอยู่ที่ 2 หมื่นบาทต่อปี ตามจำนวนรังที่มี คาดว่าต่อไปก็จะขยายเพิ่ม ตอนนี้กระแสบูมมาก น่าจะเลี้ยงกันมากขึ้น นางสาววันวิสาข์ จั่นเพชร เกษตรอำเภอเมืองยะลา บอกว่า สำนักงานเกษตรอำเภอเมืองยะลา เข้ามาติดตามตลอดเพื่อให้ทางกลุ่มเปิดเป็นวิสาหกิจชุมชน เป็นต้นแบบการเลี้ยงชันโรง  ด้วยสภาพแวดล้อมของยะลาเหมาะสม  เชื่อว่า ตัวชันโรงจะเป็นแมลงเศรษฐกิจตัวใหม่ที่น่าสนใจ สร้างรายได้ เพิ่มมูลค่าให้กับสินค้าทางการเกษตรต่อไปในอนาคต